
Akademie Mitteleuropa e.V. 
13. Mitteleuropäische Nachwuchsgermanistentagung 
„Die Welt von gestern“ – Reminiszenzen an Kakanien

A támogatást elnyerők névsora:
Dr. Balogh F. András - habilitált egyetemi docens, tanszékvezető
Martinkó Máté - az ELTE BTK Germanisztikai Intézetének hallgatója
Petovári Anna - az ELTE BTK Germanisztikai Intézetének hallgatója
Szalai Máté- az ELTE BTK Germanisztikai Intézetének hallgatója

2018. november 25. és 28. között került sor Bad Kissingenben az Akademie Mitteleuropa e.V. által szervezett konferenciára, melynek során irodalom-és kultúratudomány iránt érdeklődő hallgatók elismert germanisták előadásait hallgathatták meg. Az idén tizenharmadik alkalommal megrendezett program témája az első világháború utáni német nyelvű irodalom volt. Fontos szerepet kapott az Osztrák-Magyar Monarchia összeomlásának irodalmi megjelenítése, Európa világháborút követő átalakulása, illetve az utódállamokban kialakuló politikai és társadalmi feszültségek elemzése. 
Dr. Balogh F. András tanszékvezető, habilitált egyetemi docens is bemutatta kutatási eredményeit. (Előadásának címe: Siebenbürgen als Dritter Raum. Erinnerungen über eine Provinz der Doppelmonarchie in der neuen deutschen Prosa)
A Svájcból, Németországból, Ukrajnából, Lengyelországból, Ausztriából és Magyarországról érkezett előadók egy-egy irodalom alkotás köré építették fel előadásaikat, melyeket filmvetítésekkel és egyéb vizuális szemléltető eszközökkel tették színesebbé. Minden prezentációt rövid diszkusszió zárt, melyek során a német, lengyel, ukrán és magyar származású hallgatók feltehették kérdéseiket, megfogalmazhatták észrevételeiket és megoszthatták személyes tapasztalataikat. Ezen viták hozzájárultak a nyelvi kompetenciák, illetve a kommunikációs készség fejlesztéséhez, továbbá lehetőséget nyújtottak, az irodalom- és kultúratudomány szaknyelvének megismerésére és elsajátítására.
A konferencia utolsó napján az ELTE BTK Germanisztikai Intézetének három hallgatója is tarthatott rövid prezentációt, melyeket a jelenlévő germanisták értékeltek, felhívták a figyelmet az esetleges hibákra, illetve hasznos tanácsokat adtak a kutatások folyatásával kapcsolatban.
Petovári Anna előadásának címe: „A bécsi szecesszió a századfordulón” volt.  Az előadás amellett, hogy egy korrajzot vázolt fel, vizsgálta a képzőművészet, a pszichoanalízis és a társadalom egymásra gyakorolt hatásait, illetve rávilágított a századforduló társadalmi erkölcsének ellentmondásaira Stefan Zweig - Búcsú a tegnaptól című műve nyomán.
Martinkó Máté előadásának középpontjában két középkori német rímes krónika állt, melyek mindketten a Weltchronik, “világkrónika” címet viselik. Szó volt a szerzők, Rudolf von Ems és Jans der Enikel irodalmi jelentőségéről, valamint a 13. századi történetírás tendenciáiról úgy általában.
Szalai Máté prezentációja Felix Dörmann Jazz című regénye alapján elemezte az I. világháború utáni társadalmi változásokat Ausztriában. Az előadásban fontos szerepet kapott a regény nyelvezetének, egyedülálló szerkezetének bemutatása, illetve a műben megjelenő történelmi és politikai események áttekintése.
A programsorozat lehetőséget adott arra is, hogy a hallgatók megismerhessék Bajoroszág természeti értékeit, kulturális örökségét és történelmét. A megszerzett ismeretek komoly előnyt jelenthetnek a továbbtanulásnál, illetve a munkaerőpiacon.
